শিল্পকলায় কত্থক নৃত্যের অনুষ্ঠান || প্রথম পাতা || জনকন্ঠ
স্টাফ রিপোর্টার ॥ শাস্ত্রীয় নৃত্যের অন্যতম জনপ্রিয় ধারা কত্থক নৃত্য। ভারতে বৃত্তিপ্রাপ্ত দেশের অন্যতম নৃত্যশিল্পী ও পরিচালক শিবলী মোহাম্মদ এবং শামীম আরা নীপাসহ নাচের দল নৃত্যাঞ্চলের নৃত্যশিল্পীরা এতে নৃত্য পরিবেশন করেন। ‘কত্থকের রং’ শীর্ষক এ অনুষ্ঠান যৌথভাবে আয়োজন করে ভারতীয় হাইকমিশনের ইন্দিরা গান্ধী কালচারাল সেন্টার ও বাংলাদেশ শিল্পকলা একাডেমি’। গতকাল শনিবার শিল্পকলা একাডেমির জাতীয় নাট্যশালার প্রধান মিলনায়তনে সন্ধ্যায় অনুষ্ঠিত হয় এই নৃত্যায়োজন। নৃত্যানুষ্ঠানের শুরুতে আয়োজন নিয়ে কথা বলেন নৃত্যাঞ্চলের পরিচালক শিল্পী শিবলী মোহাম্মদ।
আয়োজনের শুরুতেই তাল-ছন্দ ও লয়ের খেলায় পরিবেশিত হয় সমবেত নৃত্য ‘গুরু বন্দনা’। এরপর শিবলী মোহাম্মদ ও শামীম আরা নিপা পরিবেশন করেন যৌথ নৃত্য ‘তারানা’। ঋজু দেহভঙ্গি ও পায়ের বিচিত্র চলনে নিরীক্ষাধর্মী নৃত্য পরিবেশন করেন নৃত্যাঞ্চলের শিল্পীরা। এরপর ‘গৎ নিকাস’ ও ‘গৎ ভাও’ পরিবেশন করেন শিল্পী স্নাতা শাহরিন। অতঃপর মঞ্চে কত্থক নৃত্য নিয়ে আসে নৃত্যাঞ্চলের শিশুদের একটি দল। এছাড়া, বলিউডি সিনেমার সেসব কত্থক নৃত্যের অংশবিশেষ নিয়ে মঞ্চে পরিবেশন করেন শিল্পীরা। এতে অংশ নেন ৪০ জন নৃত্যশিল্পী। শেষে নৃত্যাঞ্চলের বিভিন্ন বয়সী শিক্ষার্থীদের গ্রুপ ‘পাঠশালা’ পরিবেশনায় শেষ হয় আয়োজন।